এদিকে হরতাল শুরুর অন্তত ১২ ঘণ্টা আগেই শনিবার ফাঁকা হয়ে যায় রাজধানীর রাস্তাঘাট। গণ-পরিবহন একেবারেই কমে যাওয়ায় বিভিন্ন কাজে  রাস্তায় নামা মানুষ পড়ে চরম বিপাকে। দুপুর ও বিকালে কয়েকটি গাড়িতে আগুন ধরিয়ে দেয়ার পর শহর জুড়েই ছড়িয়ে পড়ে আতঙ্ক। ফলে সাধারণ মানুষ তড়িঘড়ি করে যে যার বাসায় ছুটতে থাকেন। কিন্তু আগুন আতঙ্কে বিভিন্ন রুটের সার্ভিস বাসগুলো বিকালের আগেই বন্ধ হয়ে যাওয়ায় বিড়ম্বনায় পড়তে হয় অসংখ্য মানুষকে। বিকাল সাড়ে পাঁচটার পর মূলত সীমিতসংখ্যক সিএনজি, রিকশা ও মোটর সাইকেল ছিলো রাজধানীর রাস্তায়। বহু সময় পর পর দেখা মিলছিলো দু-একটি পাবলিক বাসের।